OpenLLM-France/wikimedia huggingface dataset:
# Honda S360

El Honda S360 (ホンダ・S360, Honda Esu-sanbyaku roku jū) fou un automòbil lleuger o kei car produït pel fabricant d'automòbils japonés Honda l'any 1962. Fou un dels primers automòbils de la companyia, que aleshores només produïa motocicletes. El model fou presentat el 5 de juny a l'11na Assemblea General Nacional de Honda al circuit de Suzuka, però mai fou produït en sèrie ni comercialitzat. Mecànicament equipava el mateix motor de 360 (356) centímetres cúbics de quatre cilindres en línia del Honda T360.
El maig de 1955, el Ministeri de Comerç i Indústria del Japó va anunciar un programa de motorització nacional anomenat "cotxe popular". Els punts principals del programa eren "cotxe de quatre places amb velocitat màxima de 100 km/h a un preu de 150.000 iens". Aquell pla va establir els punts bàsics del que seria el desenvolupament dels primers automòbils utilitàris japonesos de la post-guerra. En resposta, algunes marques van presentar els seus models, com ara el Suzuki Suzulight l'octubre de 1955 i el Subaru 360 el març de 1958.
Honda contractà 50 enginyers entre els anys 1957 i 1958 i creà unes noves instal·lacions d'investigació, tot en preparació per al desenvolupament d'un automòbil. Els consumidors esperaven de Honda que s'introduguera al mercat automobilístic, no obstant això, Sōichirō Honda es mostrà cautelós al respecte. El desembre de 1959, al volum 50 de la revista d'empresa de Honda, Honda va dir "no hem d'entrar a produir automòbils... fins que no efectuem més investigacions i no estiguem absolutament segurs de que tots els requeriments es poden acomplir, incloent la fiabilitat dels nostres productes i les despeses de producció". Durant els següents dos anys, l'empresa va construir i posar a prova diferents prototips d'automòbils.
L'11a Assemblea General Nacional de Honda va tindre lloc al circuit de Suzuka el 5 de juny de 1962. L'empresa va exposar i va fer proves de diferents productes durant l'esdeveniment. El totalment nou Honda S360 va eixir amb Honda al volant i Yoshio Nakamura, encarregat del projecte de desenvolupament, com a co-pilot. La presentació de l'S360 va impresionar als propietaris dels concessionàris franquiciats de l'empresa, que ja havien insistit amb anterioritat en la possibilitat d'entrar al segment dels automòbils per a així poder vendre productes a la temporada d'hivern, quan pel fred les vendes de motocicletes baixaven. El 25 d'octubre del mateix any, al Saló de l'Automòbil de Tòquio, Honda presentà tres nous models: l'S360, l'S500 i el T360.
Tot i la bona acollida del model a l'assemblea general i al saló de l'automòbil, l'S360 mai va ser produït en massa ja que l'S500 era més aprofitable i comercial a nivell mundial.

## Referències

* ↑ «Launching the S360 and T360: Paving the Way for Auto Production». Honda Worldwide p. 7. Honda. [Consulta: 31 juliol 2008].
* ↑ http://www.autopasion18.com/HISTORIA-HONDA.htm
* ↑ https://www.autobild.es/coches/honda/historia
* ↑ https://www.carthrottle.com/post/ndq696l/

## Enllaços externs

* Història del model al web oficial de Honda
# Quinta essència

La quinta essència (del llatí quinta essentia) és una concepció procedent de l'Antiguitat que es refereix al nucli essencial, a la part més subtil d'una substància. En aquest context és sinònim d'èter. En el sistema físic d'Aristòtil, és la cinquena substància de la qual són formats els cels i els astres; i és superior als quatre elements del "món sublunar": terra, aigua, aire, i foc. A l'alquímia de l'edat mitjana, la quinta essència o èter era un hipotètic cinquè element de la natura, al costat dels quatre elements clàssics.

## Cosmologia

En cosmologia, la quinta essència és una forma hipotètica d'energia que es postula per a explicar les observacions de l'univers en expansió accelerada de l'univers. La quinta essència és una mena d'energia del buit, amb una equació d'estat de la forma:
   $\ p=w\rho$
    $p\,$ és la pressió,
    $\rho \,$ és la densitat.
Si $w<-1/3$, la quinta essència actua com un camp repulsiu. Atès que l'energia fosca té precisament aquest efecte, fenomenològicament l'energia fosca és una forma de quinta essència.
En general, el paràmetre $w$ pot variar en escales de temps cosmològiques, tot i que alguns teòrics es refereixen a la quinta essència amb $w$variable amb el nom de kinescencia, per distingir-la d'altres formes d'energia que tenen un $w$constant.
El terme quinta essència tampoc es fa servir per a formes hipotètiques d'energia amb $w>-1/3$. Una constant cosmològica no nul·la correspon al cas $w=-1$, sense variació temporal.
En una cosmologia no estàndard com la de l'expansió còsmica en escala, de C. Johan Masreliez, la quinta essència és $w=-1/3$, la qual cosa implica la curvatura de l'espaitemps.

## Referències

* ↑ «Quinta essència». Gran Enciclopèdia Catalana. Barcelona: Grup Enciclopèdia Catalana.
* ↑ «Quinta essència». Gran Enciclopèdia Catalana. Barcelona: Grup Enciclopèdia Catalana.
* ↑ Christopher Wanjek; "Quintessence, accelerating the Universe?"; http://www.astronomytoday.com/cosmology/quintessence.html Arxivat 2019-10-22 a Wayback Machine.
* ↑ Zlatev, I.; Wang, L.; Steinhardt, P. «Quintessence, Cosmic Coincidence, and the Cosmological Constant». Physical Review Letters, 82, 5, 1999, pàg. 896–899. arXiv: astro-ph/9807002. Bibcode: 1999PhRvL..82..896Z. DOI: 10.1103/PhysRevLett.82.896.
* ↑ Steinhardt, P.; Wang, L.; Zlatev, I. «Cosmological tracking solutions». Physical Review D, 59, 12, 1999, pàg. 123504. arXiv: astro-ph/9812313. Bibcode: 1999PhRvD..59l3504S. DOI: 10.1103/PhysRevD.59.123504.

## Enllaços externs

* Quintessence: The Rough Guide; R. R. Caldwell Arxivat 2006-02-28 a Wayback Machine..
* Dark Energy Tiptoes Towards the Spotlight; Charles Seife, Science, June 2003 Arxivat 2006-02-28 a Wayback Machine. - www.dartmouth.edu (anglès).
* Quintessence; R. R. Caldwell and P. J. Steinhardt, Physics World, November Arxivat 2012-01-19 a Wayback Machine. - physicsworld.com (anglès).
# Michael Ludwig

Michael Ludwig (Viena, 3 d'abril de 1961) és un polític austríac del Partit Socialdemòcrata (SPÖ). Des del 24 de maig de 2018 és l'alcalde de la ciutat de Viena. Des del gener de 2018, també ocupa la presidència municipal del partit a Viena.
Anteriorment, havia estat regidor d’Habitatge, Construcció i Renovació Urbana des del gener del 2007 fins a la seva elecció com a alcalde. També va ser segon tinent d'alcalde de Viena des de març de 2009 fins a octubre de 2010.

## Referències

* ↑ «Neuer Bürgermeister von Wien: 56 Stimmen für Michael Ludwig» (en alemany). [Consulta: 20 gener 2021].
* ↑ «Dr. Michael Ludwig» (en anglès). Arxivat de l'original el 28 de maig 2019. [Consulta: 11 juny 2018].
# Catalanes (Santa Cruz de Tenerife)

Los Catalanes, o simplement Catalanes, és un petit nucli de població que pertany administrativament al districte d'Anaga, del municipi de Santa Cruz de Tenerife, capital de l'illa de Tenerife (Illes Canàries).
El nom probablement fa referència a l'assentament de pobladors procedents de Catalunya després de la conquesta castellana de l'illa en el segle xv.

## Geografia

Situat dalt d'una cinglera, hi destaquen les construccions sobre toba volcànica, i també les eres de conreu, abans dedicades als cereals, i ara sobretot a la patata. També hi ha bestiar boví.
El poble està ubicat a la part alta del Valle Grande, al vessant sud del Macizo de Anaga, a una distància de 27,6 kilòmetres del nucli urbà de Santa Cruz de Tenerife i a una alçada mitjana de 577 metres. L'altitud màxima de Catalanes es troba a la Cruz de Afur, a 1.004 metres. Es tracta d'una petita caseria de construccions disperses pels vessants de la vall. Hi ha una ermita dedicada a Sant Josep Obrer i una plaça pública. A prop s'hi troba la Galería de Catalanes, un dels subministraments històrics d'aigua de la ciutat de Santa Cruz.
Al seu paisatge hi destaquen les elevacions del Roque del Agua i el Pico del Inglés, on hi ha un mirador.

## Demografia

Variació demogràfica de Catalanes :
| Any | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 |
| Habitants | 30 | 27 | 26 | 28 | 29 | 30 | 30 | 30 | 30 | 31 | 31 | 34 | 26 | 24 | 25 | 21 | 21 | 22 |

## Folcklore

A Catalanes s'hi celebren festes patronals en honor de Sant Josep Obrer el primer de maig, amb actes religiosos i revetlles populars.

## Comunicacions

Al nucli s'hi arriba per una pista que connecta amb la carretera de El Bailadero, la TF-12. També s'hi pot anar per diversos camins de muntanya, un dels quals està homologat a la xarxa de senders de Tenerife, el PR-TF 2, de Valleseco a Taborno.

## Referències

* ↑ Barrios del Distrito de Anaga Arxivat 2013-02-12 a Wayback Machine. Ajuntament de Santa Cruz de Tenerife.
* 1 2 3 Guía de Anaga Arxivat 2011-10-08 a Wayback Machine. Societat de Desenvolupament de l'Ajuntament de Santa Cruz de Tenerife.
* 1 2 3 Infraestructura de Dades Espaials de Canàries Conselleria d'Educació, Universitats i Sostenibilitat, Govern de Canàries.
* ↑ Nomenclàtor: Població del Padró Continu per Unitat Poblacional. CATALANES Institut Nacional d'Estadística.
* ↑ El caserío de Catalanes celebra el día grande de sus fiestas patronales en Santa Cruz de Tenerife Arxivat 2013-12-15 a Wayback Machine. La Voz de Tenerife, 02/05/2013.
* ↑ Folletó general del Parc Rural d'Anaga Cabildo de Tenerife.
# Lípetsk

Lípetsk (en rus: Липецк) és la capital de l'óblast de Lípetsk, a Rússia. Està situada al sud del Districte Federal Central, a la riba del riu Vorónej, a la conca del Don. La ciutat es troba a 438 km al sud-est de la capital, Moscou. La ciutat compta actualment amb 502.600 habitants, gairebé 20.000 menys que fa només set anys.

## Història

La ciutat de Lípetsk apareix per primer cop a història en les cròniques russes del segle xiii. El seu nom, com l'alemanya Leipzig o la letona Liepāja, significa Ciutat Frontera, fet que dona a entendre la seva funció inicial.
La ciutat va ser arrasada pels mongols l'any 1284 i, malgrat ser reconstruïda, no va tenir un paper gaire important en la història russa durant segles. Així, no és fins a l'any 1703 que torna a ser mencionada per l'ordre del tsar Pere I el Gran de construir uns alts forns dedicats a l'elaboració de projectils. El creixement conegut amb aquesta indústria va fer que l'any 1779 Lípetsk aparegués com una de les grans ciutats de la Governació de Tambov.
Amb el temps, l'economia de Lípetsk es va anar diversificant, incorporant altres indústries com la maquinària, la metal·lúrgia, la siderúrgia, la química, l'alimentació o el tèxtil. Moltes d'aquestes empreses, especialitzades en l'exportació, continuen en funcionament avui dia, malgrat la privatització i la crisi dels anys '90.
La ciutat té també alguns dels balnearis més antics de Rússia, oberts ja l'any 1805. Tots ells fan servir les diverses propietats terapèutiques de les aigües de la zona.
Ja al segle xx s'instal·là als afores la base aèria de Lípetsk, un dels centres aeronàutics militars més importants de Rússia.

## Evolució demogràfica

| Cens | 1926 | 1939 | 1956 | 1962 | 1967 | 1970 | 1973 | 1976 | 1979 | 1982 | 1986 | 1989 | 1992 | 1996 | 2000 | 2003 | 2007 |
| Població | 21,000 | 67,000 | 123,000 | 194,000 | 253,000 | 289,000 | 327,000 | 361,000 | 396,000 | 423,000 | 434,000 | 450,000 | 463,000 | 476,000 | 521,000 | 506,000 | 502,600 |

## Ciutats agermanades

La ciutat de Lípetsk és agermanada actualment amb les següents localitats:
* Cottbus a Alemanya, des de 1974.
* Anshan a la República Popular de la Xina, des de 1992.
* Fabriano a Itàlia, des de 2003.

## Enllaços externs

* Web oficial Arxivat 2017-02-15 a Wayback Machine.
* Noticias Arxivat 2022-04-02 a Wayback Machine. (en rus)
# Tour de Flandes 1952

El Tour de Flandes 1952 és la 36a edició del Tour de Flandes. La cursa es disputà el 6 d'abril de 1952, amb inici a Gant i final a Wetteren després d'un recorregut de 258 quilòmetres.
El vencedor final fou el belga Roger Decock, que s'imposà a l'esprint als seus dos companys d'escapada en l'arribada a Wetteren. L'italià Loretto Petrucci i el belga Briek Schotte acabaren segon i tercer respectivament.

## Classificació final

| | Ciclista | Equip | Temps |
| 1 | Roger Decock (BEL) | Bertin-d'Alessandro | 7h 27' 00" |
| 2 | Loretto Petrucci (ITA) | Bianchi-Pirelli | m. t. |
| 3 | Briek Schotte (BEL) | Alcyon-Dunlop | m. t. |
| 4 | Wim van Est (NED) | Garin-Wolber | + 15" |
| 5 | Attilio Redolfi (FRA) | Mercier-Leducq | + 23" |
| 6 | Louison Bobet (FRA) | Stella-Huret-Dunlop | + 1' 17" |
| 7 | Désiré Keteleer (BEL) | Garin-Wolber | + 1' 53" |
| 8 | Valère Ollivier (BEL) | Bertin-d'Alessandro | + 2' 17" |
| 9 | Jacques Dupont (FRA) | Dilecta-Wolber | + 2' 25" |
| 10 | Lode Anthonis (BEL) | Terrot-Hutchinson | + 11' 04" |

## Referències

* Resultats a sitiodeciclismo.net
* Resultats a cyclebase.nl
* Resultats a les-sports.info

## Enllaços externs

* Web oficial
# Groupement Sportif des Pétroliers Algérie

L'equip Groupement Sportif des Pétroliers Algérie (codi UCI: GSP) és un equip ciclista algerià, que ha combinat la categoria Continental amb anys com amateur. Competeix principalment a les curses de l'UCI Àfrica Tour.

## Principals resultats

* Trofeu del Príncep: Azzedine Lagab (2011)
* Tour d'Algèria: Azzedine Lagab (2011)
* Circuit d'Alger: Azzedine Lagab (2011, 2014)
* Circuit d'Asmara: Abdellah Ben Youcef (2013)
* Tour de Al Zubarah: Azzedine Lagab (2014)
* Tour d'Orània: Azzedine Lagab (2015)
* Tour d'Annaba: Abdelbaset Hannachi (2015)
* Circuit de Constantina: Azzedine Lagab (2015)
* Critèrium Internacional de Blida: Abdelbaset Hannachi (2015)

### Grans Voltes

* Tour de França
** 0 participacions
* Giro d'Itàlia
** 0 participacions
* Volta a Espanya
** 0 participacions

## Classificacions UCI

A partir del 2011 l'equip participa en les proves dels circuits continentals, especialment a l'UCI Àfrica Tour.
UCI Àfrica Tour
| Temporada | Classificació per equips | Millor ciclista en la classificació individual |
| 2011 | 1r | Azzedine Lagab (3r) |
| 2012 | 2n | Azzedine Lagab (4t) |
| 2013 | 5è | Azzedine Lagab (15è) |
| 2014 | 2n | Azzedine Lagab (3r) |
| 2015 | 2n | Azzedine Lagab (10è) |
UCI Amèrica Tour
| Temporada | Classificació per equips | Millor ciclista en la classificació individual |
| 2011 | 37è | Youcef Reguigui (326è) |
UCI Àsia Tour
| Temporada | Classificació per equips | Millor ciclista en la classificació individual |
| 2014 | 38è | Azzedine Lagab (60è) |
UCI Europa Tour
| Temporada | Classificació per equips | Millor ciclista en la classificació individual |
| 2011 | 106è | Youcef Reguigui (606è) |
| 2012 | 90è | Youcef Reguigui (208è) |

## Referències

* ↑ Classificacions UCI Arxivat 2011-08-19 a Wayback Machine. (Web oficial de l'UCI).

## Enllaços externs

* Plantilles i resultats a firstcycling.com
* Plantilles i resultats a cyclebase.nl
* Plantilles i resultats a procyclingstats.com
* Plantilles a memoire-du-cyclisme.eu
# Quinta de Salud La Alianza (Vic)

La Quinta de Salud La Alianza és una obra racionalista de Vic (Osona) protegida com a Bé Cultural d'Interès Local.

## Descripció

Edifici civil. És de planta rectangular, orientat a migdia i amb un cos semicircular que sobresurt a l'extrem oriental de la façana. Consta de planta baixa, tres pisos i és coberta dues vessants amb el ràfec paral·lel a la façana. Al primer i al segon pis s'hi formen unes grans balconades que assoleixen tota la façana i formen tribunes a l'extrem dret on l'edifici pren una forma sinuosa. Al tercer pis hi ha finestres. La façana presenta una gran simetria i uniformitat, en canvi la part posterior té uns petits afegits que formen les dependències per a l'entrada d'ambulàncies. En aquest sector també hi ha edificacions construïdes recentment per tal d'ampliar el centre. L'envolta un mur de pedra. Es construït amb totxo i arrebossat al damunt. Les baranes són de tub de ferro. L'estat és bo.

## Història

Edifici que es construí al 1935 i que fou ampliat vuit anys més tard construint-hi el tercer pis i abolint la terrassa que cobria l'edificació.
El projecte inicial sembla que fou obra de J. Ferrer i Puig, membre del GATCPAC i de l'arquitecte Teodoro Jost.
És l'únic edifici de la ciutat de Vic que presenta unes línies clarament racionalistes.

## Referències

* 1 2 3 4 «Quinta de Salud La Alianza». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 10 octubre 2017].
# Chapecó

Chapecó és un municipi brasiler de l'estat de Santa Catarina. Considerat la capital brasilera de la agroindústria i del turisme de negocis, va ser totalment planejada i el seu traçat és en forma de taulell d'escacs. Amb una població de 209.553 habitants, actualment és la cinquena major ciutat de l'estat, darrere de Joinville, Florianópolis, Blumenau i Són José. Està localitzada en l'Oest Catarinense, en la inserció de la badia hidrogràfica del riu Uruguai, el curs del qual defineix la divisió amb l'estat del Rio Grande do Sul. Els municipis veïns són, bàsicament, antics districtes esquarterats, com Cordilheira Alta, Seara, Xaxim, Coronel Freitas, Guatambu, Nova Itaberaba, Arvoredo i Paial.
Chapecó té una superfície de 626.060km². Els indicadors socio-econòmics de la ciutat estan entre els més elevats del país, posseint un índex de desenvolupament humà (IDH) de 0.790, sent el 67è major IDH municipal de Brasil i el 12è de Santa Catarina.
Les ètnies de Chapecó són les següents:
| Color/Raça | Percentatge |
| Blanca | el 81,55% |
| Parda | el 14,83% |
| Negra | el 2,22% |
| Indígena | el 0,62% |
| Groc | el 0,08% |
| Sense definició | el 0,87% |
L'equip de futbol de la ciutat és l'Associação Chapecoense de Futebol que va aconseguir el Campionat Catarinense de Futbol de 2016. La seva seu és l'Arena Condá, el major estadi de santa Catarina amb capacitat per 22.000 persones i ubicat a la Zona Leste de la ciutat. L'equip, després de tres anys consecutius en la Sèrie C del Campionat Brasiler (2010, 2011 i 2012), va aconseguir pujar a segona divisió el 2013, havent estat clasificar per a disputar el Brasileirão de la Sèrie A en 2014. El dia 28 de novembre de 2016 l'equip Chapecoense va sofrir un fatal accident aeri a Colòmbia.

## Referències

* ↑ Área territorial de Chapecó 2010 Acessado em 17/03/2013
* ↑ «Censo Demográfico e Contagem da População». Instituto Brasileiro de Geografia e Estatística [Consulta: 25 gener 2012].
* ↑ «Os segredos do sucesso: A ascensão meteórica da Chapecoense rumo à elite - Esporte - O Dia». O Dia.
* ↑ «El món del futbol plora la mort de gairebé tot l'equip del Chapecoense». Ara, 30-11-2016.
# Línies separades baixista

Línies separades baixista (en anglès: Bearish Seperating Lines) és un patró d'espelmes japoneses que indica continuïtat de la tendència baixista.

## Criteri de reconeixement

* La tendència prèvia és baixista
* Es forma una espelma blanca, que semblaria un senyal alcista
* L'endemà els preus obren amb un fortíssim gap a la baixa, una obertura que coincideix amb l'obertura anterior
* Els preus continuen baixant fins a tancament formant un Marubozu blanc en obertura

## Explicació

És una espelma blanca seguida per un Marubozu negre en obertura, que significa que el preu d'obertura ha estat el màxim de la sessió, i que aquesta ha tancant molt a prop del seu mínim, senyal que els bears han tingut el control total de la sessió des de l'inici fins a pràcticament al final. D'aquesta manera si el dia antecedent l'espelma blanca mostrava un atac alcista dels bulls, el contraatac dels bears l'ha deixat en no res, i és possible que la tendència baixista continuï.

## Factors importants

És important que la segona espelma sigui exactament un Marubozu negre en obertura. Malgrat la força dels bears la confiança d'aquest patró és baixa i és imprescindible acompanyar el senyal amb altres confirmacions com ara un fort augment del volum, una llarga espelma negra l'endemà, o l'obertura amb un gap baixista.

## Bibliografia

* «Bearish Seperating Lines». Candlesticker. [Consulta: 12 maig 2011].
# Trenta-quatre

El trenta-quatre és un nombre natural que segueix el trenta-tres i precedeix el trenta-cinc. S'escriu 34 en xifres àrabs, XXXIV en les romanes i 三十四 en les xineses. És un nombre parell.
Ocurrències del trenta-quatre:
* És el prefix telefònic per trucar a Espanya.
* El Comte de Montecristo té aquest nombre de presoner.
* Designa les noces d'ambre.
* És el nombre atòmic del seleni.
* Designa l'any 34 i el 34 aC.
* És la constant d'un quadrat màgic d'ordre 4.
* És un nombre d'Erdős-Woods.
* En el relat “El rem de trenta-quatre” (dins del llibre “Marines i boscatges”) de Joaquim Ruyra. El vaixell protagonista es una barca de mitjana.
* És un dels números de Fibonacci.

## Referències

* ↑ «Country Codes» (en anglès). [Consulta: 4 desembre 2017].
* ↑ Alexander Dumas. The Count of Monte Cristo. BookRix, 23 juny 2017, p. 172–. ISBN 978-3-7368-0137-0.
* ↑ Alexandre Dumas. The Count of Monte Cristo Volume 6âle Comte de Monte-Cristo Tome 6: English-French Parallel Text Edition in Six Volumes. Lulu.com, 16 abril 2010, p. 289–. ISBN 978-0-557-42710-9.
* ↑ SWAMI RAM CHARRAN. The Book of Yantras. Lulu.com, 2012, p. 114–. ISBN 978-1-105-80038-2.
* ↑ (successió A059756 a l'OEIS)
* ↑ Joaquín Ruyra. El REM de Trenta-Quatre. Edicions 62, 1 novembre 1977. ISBN 978-84-297-1344-2.